《与进士宋严话别》
宋代·张咏

人之相知须知心，心通道气情转深。凌山跨陆不道远，蹑屩佩剑来相寻。

感君见我开口笑，把臂要我谈王道。几度微言似惬心，投杯着地推案叫。

此事置之无复言，且须举乐催金船。人生通塞未可保，莫将闲事萦心田。

兴尽忽告去，挑灯夜如何。弹琴起双舞，拍手聊长歌。

我辈本无流俗态，不教离恨上眉多。

作者简介：（946—1015）濮州鄄城人，字复之，号乖崖。太宗太平兴国五年进士。历太常博士、枢密直学士等职。出知益州，参与镇压李顺起事，对蜀民实行怀柔政策，恩威并用。真宗立，入拜御史中丞。又出知杭州、永兴军、益州、升州，所至有政绩。累进礼部尚书，上疏极论丁谓、王钦若大兴土木，致国库空虚，请斩之以谢天下。旋遭排挤出知陈州。卒谥忠定。平生以刚方自任，为政尚严猛，好慷慨大言。与寇准最善，每面折其过，虽贵不改。有《乖崖集》。